Heroldsbaai: duikers soek steeds na ma, sesjarige dogter(Foto: SA Polisie) Polisieduikers gaan later vanoggend hul soektog na die steeds vermiste Heidi Scheepers (35) en haar dogtertjie, Cuzette (6), voortsit. Maroela Media het vroeër berig die liggaam van ŉ seuntjie, vermoedelik dié van die vermiste Hugo Scheepers (2), is Donderdagmiddag laat in die see gevind. ŉ Uitgebreide soektog is Woensdag van stapel gestuur nadat Scheepers (35) en haar kinders Dinsdag omstreeks 18:00 die laaste keer lewend in Heroldsbaai gesien is. Hulle het verby die gesin se winkel, die Heroldsbaai Kafee, gery. Haar man, Ettienne, het sy gesin kort daarna as vermis aangemeld. Heidi Scheepers (35). ŉ Grys Volkswagen Caravelle, soortgelyk aan die een waarin Scheepers en haar twee kinders Dinsdag verdwyn het, is vroeër Donderdag langs die rotse by Voëlklip by Heroldsbaai gekry. Die polisie kon egter eers later met sekerheid vasstel dat dit wel die Scheepers se motor is, omdat hoogwater dit moeilik gemaak het om by die voertuig uit te kom. Kapt. Malcolm Pojie, polisiewoordvoerder, het gesê duikers gaan omstreeks 09:00 vanoggend hul herwinningspoging voortsit. Cuzette Scheepers (6). Hulle gaan hul soektog op die kuslyn tussen Wildernis na Voëlklip by Heroldsbaai en na die rigting van Mosselbaai fokus, het Pojie gesê.